《书苏桐柏乞食卷》
明代·韩日缵

有客扣我门，持钵意真率。云乞伊蒲馔，一餐顾已□。

乞食缘苦饥，不饥何所乞。客来前致词，中□□非一。

贫居安下里，少小好篇帙。拟劘贾董垒，欲盟曹刘室。

道远莫能致，羊肠太诘屈。虎豹嗥我前，穷途逼忧慄。

回心转妙轮，礼忏西方佛。六度启迷津，八解辞世桎。

彼昏徒营营，何异蚌与鹬。口腹资众施，冥心从放逸。

嗟来何足吝，陶公良我匹。野情天机惬，山心人械失。

狎鸥已不猜，逢人或被叱。临渊摘溪毛，披林求木实。

悠然自怡悦，一日当两日。荣怙不必论，伊余已齐物。

作者简介：明广东博罗人，字绪仲。万历三十五年进士，除检讨。累迁至礼部尚书。时宦官用权，人皆畏其凶焰，独日缵坦然处之。后充经筵讲官，得熹宗称善。卒谥文恪。